Soome Espoo ringkonnakohtus karistas peaminister Matti Vanhaneni ekssõbratari Susan Ruusuneni au solvanud netikommentaatoreid rahatrahviga.
Kohus karistas neid au haavamise ja naisele põhjustatud psüühiliste kannatuste eest 50 kuni 250 euro suuruse rahatrahviga, vahendas Helsingin Sanomat.
Kahte kommentaatorit karistati 50 euro (782 krooni) ja kahte 100 euro (1565 krooni) suuruse trahviga.
Enim solvavaid kommentaare kirjutanud inimene peab maksma 250 eurot ehk 3912 krooni.
Kohtuistung puudutas kokku seitset keskealist meest ja naist Soome erinevatest paikadest, keda süüdistati Ruusuneni au solvamises, vahendas Ilta-Sanomat.
Kohtualused kirjutasid netiportaali Suomi24 jututubades kommentaare ajal, mil vaidlused Ruusuneni raamatu «Pääministerin morsian» (eesti keeles ‘peaministri mõrsja, pruut') üle olid kõige kuumemad.
Valitsusjuhiga lähedastes suhetes olnud naisest kirjutati Suomi24s kümneid tuhandeid kommentaare, millest osa olid erinevate kirjelduste järgi väärtusetu rämps.
Susan Ruusunen esitas politseile avalduse mõnekümne kommentaari uurimiseks. Ametivõimud ei suutnud kõigi autorite isikuid kindlaks teha ning prokurör leidis, et mõned kommentaarid olid piiripealsed.
Ühe kommentaatoriga sõlmis Ruusunen kohtuvälise kokkuleppe ja ühte polnud võimalik kohtusse kaevata. Prokurör nõudis ülejäänud viie karistamist rahatrahviga.
Ruusuneni sooviks oli saada igaühelt psüühiliste kannatuste korvamiseks 800 eurot pluss intressid, mis teeb kokku 4000 eurot pluss intressid (vähemalt 62 600 krooni).
Lisaks nõudis ta kohtukulude katteks veel igaühelt 100 eurot.